Diari Oficial de la Generalitat Valenciana


Sumari del DOGV 5084, del 02-09-2005 (2005/9654)

RESOLUCIÓ de 3 de juny de 2005, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda continuar amb els tràmits per a la delimitació de l'entorn de protecció del castell de Penella a Cocentaina (Alacant) i l'establiment de la corresponent normativa protectora i obrir període d'informació pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5084

Data del DOGV
:   02-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/9654


Data del document
:   03-06-2005

Organisme emissor


Tipus de document
:   Resolució

Descriptors 

:   * Cocentaina
    * patrimoni arquitectònic
    * protecció del patrimoni
    * ben cultural
    * monument

RESOLUCIÓ de 3 de juny de 2005, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda continuar amb els tràmits per a la delimitació de l'entorn de protecció del castell de Penella a Cocentaina (Alacant) i l'establiment de la corresponent normativa protectora i obrir període d'informació pública. [2005/9654]
  
La disposició addicional primera de la Llei 4/1998, d'11 de juny, del Patrimoni Cultural Valencià, considera Béns d'Interés Cultural tots els béns que hi ha al territori de la Comunitat Valenciana que a l'entrada en vigor d'esta ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, en virtut de l'atribució legal o automàtica de condició monumental, continguda en les seus disposicions addicionals primera i segona d'esta última norma. El denominat castell de Penella de Cocentaina (Alacant) constituïx, doncs, per ministeri de la llei un Bé d'Interés Cultural amb la categoria de monument.
  
D'acord amb esta atribució ex lege de la condició monumental, la resolució adoptada en data 10 d'octubre de 1986 per la Direcció General de Belles Arts i Béns Culturals, va acordar inscriure el castell de Penella al Registre General de Béns d'Interés Cultural amb la categoria de monument i el va dotar del corresponent codi identificatiu.
  
Per resolució de data 27 de gener de 1997 (DOGV núm. 2.950, de data 12.03.97 i BOE núm. 6.231 de data 24.02.97) de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana es va procedir a incoar la delimitació de l'entorn de protecció del castell de Penella.
  
Esta última resolució es va notificar a l'Ajuntament de Cocentaina i als interessats desconeguts als mateixos efectes ara previstos en l'art. 27.3 de la Llei 4/98, d'11 de juny, del Patrimoni Cultural Valencià, alhora que es va remetre a la Direcció General de Belles Arts i Conservació i Restauració de Béns Culturals a l'efecte de la seua constància al Registre General de Béns d'Interés Cultural.
  
L'esmentat expedient va ser sotmés a informació pública durant un mes als mateixos efectes ara previstos en l'art. 27.6 de la Llei 4/98, d'11 de juny, del Patrimoni Cultural Valencià, per acord de la Direcció General de Patrimoni Artístic, de data 26 de març de 1997 (DOGV NÚM. 2.992 de data 15.05.97), i es va conferir audiència en esta mateixa data a l'Ajuntament de Cocentaina.
  
Vist el que disposa la diposició transitòria primera, paràgraf segon, de la Llei 4/98, d'11 de juny, del Patrimoni Cultural Valencià, que permet a la Conselleria de Cultura, Educació i Esport complementar les declaracions de Béns d'Interés Cultural produïdes abans de l'entrada en vigor de l'esmentada Llei, a fi d'adaptar el seu contingut als requisits que en esta s'establixen.
  
Vist l'informe tècnic que complementa i addiciona l'expedient amb les noves mencions que s'establixen en l'article 28 de la Llei 4/1998, d'11 de juny, del Patrimoni Cultural Valencià per a la declaració de Béns d'Interés Cultural.
  
Esta Direcció General, en l'exercici de les atribucions que li atorga el Reglament Orgànic i Funcional de la Conselleria de Cultura, Educació i Esport, resol:
  
Primer. Continuar amb la tramitació de l'expedient, d'acord amb les disposicions vigents.
  
Segon. D'acord amb el que preveu l'art. 27.6 de la Llei 4/1998, d'11 de juny, del Patrimoni Cultural Valencià, sotmetre a tràmit d'informació pública l'expedient ja complementat amb les mencions que determina la Llei 4/98, d'11 de juny, del Patrimoni Cultural Valencià, a fi que totes les persones que tinguen interés puguen examinar-lo durant el termini d'un mes a les dependències del Servici de Patrimoni Arquitectònic i Mediambiental de la Direcció General de Patrimoni Cultural Valencià, de la Conselleria de Cultura, Educació i Esport, avinguda de Campanar, número 32, de Valencià, amb el dret a formular durant este termini les al'legacions que s'estimen pertinents per mitjà d'un escrit dirigit a la Direcció General de Patrimoni Cultural Valencià.
  
València, 3 de juny de 2005.- El director general de Patrimonio Cultural Valenciano: Manuel Muñoz Ibáñez.
  
ANNEX I
  
Justificació de la delimitació proposada
  
El criteri seguit per a la delimitació de l'entorn de protecció del castell de Penella és el següent:
  
- Inclusió en l'entorn de la unitat paisatgística conformada pel monument i el medi físic que el rodeja.
  
- Delimitació pels camins més pròxims des d'on és possible la contemplació del Bé.
  
Delimitació de l'entorn de protecció del castell de Penella
  
Origen: Intersecció del marge sud de la carretera d'Alcoi a Callosa amb la prolongació del barranquet del Pont, punt A.
  
Sentit: horari
  
Línia delimitadora:
  
Des de l'origen la línia prosseguix per la carretera d'Alcoi a Callosa, i la inclou. Prosseguix posteriorment pel camí Nou fins al barranc de Penella, i l'incorpora. Continua incloent-lo. Seguix per l'eix del barranc de Penella i després gira per l'eix del barranquet del Pont fins al punt d'origen A.
  
Normativa de protecció del castell i el seu entorn.
  
Monument:
  
Article primer. Caldrà ajustar-se al que disposa la secció segona, Règim dels Béns Immobles d'Interés Cultural, del capítol III de la Llei 4/1998 d'11 de juny, de la Generalitat Valenciana, del Patrimoni Cultural Valencià, aplicable a la categoria de monument.
  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons allò que s'ha disposat per l'article 18 de la Llei del Patrimoni Cultural Valencià.
  
Entorn de protecció:
  
Article tercer. De conformitat amb el que disposa l'article 35 de la Llei de Patrimoni Cultural Valencià, qualsevol intervenció que pretenga abordar-se en l'entorn de protecció del monument necessitarà l'autorització prèvia de la conselleria competent en matèria de Cultura. Esta autorització s'emetrà conforme als criteris establits en la present normativa, i en allò no previst en esta, per mitjà de l'aplicació directa dels criteris previstos en l'article 39 de l'esmentada Llei.
  
Totes les intervencions necessitaran per al seu tràmit d'autorització la definició precisa del seu abast, amb la documentació tècnica que per la seua especificitat els corresponga, la ubicació parcel'lària i el suport fotogràfic que permeta constatar la situació de partida i la seua transcendència patrimonial.
  
Article quart. Els usos permesos en l'entorn de protecció seran els agrícoles, forestals o ramaders, sempre que es demostren compatibles amb la posada en valor del monument.
  
Article quint. A fi de preservar el paisatge històric del castell, no s'hi autoritzarà cap edificació per a qualsevol ús, i queden expressament prohibits els abocaments de residus i moviments de terres, excepte els requerits per al seu estudi i conservació.
  
Queda proscrita la introducció d'anuncis o publicitat exterior que, en qualsevol de les seues accepcions, irrompa en la dita escena, excepte la d'activitats culturals o esdeveniments festius que, de manera ocasional, reversible i per temps limitat, sol·licite i obtinga autorització expressa.
  
Article sext. Les cases rurals, Mas Nou i Casa dels Castellets, que formen part de l'entorn des de temps immemorial, hauran de ser conservades, preservant els elements definitoris de la seua estructura arquitectònica i els elements constructius singulars d'intrínsec valor que hi haja als immobles. Aquelles mantindran els seus usos agrícoles i residencials tradicionals, si bé podran acollir altres usos compatibles amb les seues arquitectures i amb la posada en valor de l'àmbit protegit del monument i el seu entorn.
  
Article sèptim. En qualsevol intervenció que afecte el subsòl de l'immoble o el seu entorn de protecció, s'aplicarà el règim tutelar establit en l'art. 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
  
Article octau. Esta normativa és transitòria fins a l'aprovació del preceptiu Pla Especial de Protecció previst en l'article 34.2 de la Llei del Patrimoni Cultural Valencià per als entorns de protecció dels monuments.